
Karel Čapek 


Male Svatonjovice, Češka, 9. siječnja 1890. 


- Prag, 25. prosinca 1938. 


Karel Čapek, uz Jaroslava Hašeka, autora Dobrog vo- 
jaka Švejka, najpoznatiji je češki književnik prve po- 
lovice dvadesetog stoljeća. 





Rodio se 9. siječnja 1890. godine u Malim Sva- 
tonjovicama u sjevernoj Češkoj. Osnovnu školu za- 
vršio je u Hradec Kralovu, a kasnije se školovao u 
Brnu, Pragu, Berlinu, i doktorirao filozofiju u Parizu. 

Napisao je više djela za djecu (Devet bajki Karela Čapeka i još jedna Josefa Čapeka 
kao nagrada marljivu čitatelju, 1932.), putopisa s putovanja u drugim zemljama, novi- 
narskih radova o politici, književnosti, kazalištu, vrtlarstvu. Najpoznatija njegova bajka 
je Poštarska bajka, jer je izvrsno djelo i k tome na popisu lektire. Međutim, jednako su 
zanimljive i neke druge: Velika mačja bajka podijeljena je na dijelove Kako je kralj ku- 
povao mačku, Što sve mačka zna, Kako su detektivi lovili čarobnjaka, Kako je Sidney Holl 
uhvatio čarobnjaka, Kako je čarobnjak sjedio u zatvoru. Već iz ovih podnaslova dade se 
naslutiti da je bajka vrlo pustolovna i da je jedan od glavnih likova čarobnjak. On se ne 
da tako lako uhvatiti, a čitatelj će saznati i da je čarobnjak zapravo sjajan lik. Stoga neće 
ostati u zatvoru. Čapek često priređuje iznenađenja svom čitatelju. Ali ne samo njemu, 
nego i drugim likovima. Maloj princezi pokazat će da njena ljubimica mačka ima svoju 
volju i nije samo ljubimica princeze. Dječaku Vašeku pokazat će kako se treba odnositi 
prema princezama, a najviše će naučiti američkog detektiva. Čapek je volio i pse, pa u 
Psećoj bajci nalazimo pseće vile, priču o tome kako je Bog sastavio čovjeka kako bi psi 
imali »Boga kojega mogu nanjušiti«, i kako je izmislio zvijezdu za pse koja ima rep. U 
Bajci o vodenjaku saznajemo kojim se poslovima bave vodenjaci u današnje vrijeme i 
kako se skrivaju. U Velikoj policijskoj bajci Čapek upoznaje čitatelja sa smiješnim dogo- 
dovštinama policajaca u glavnom gradu Češke - Pragu. Vrhunac bajke odvija se u ophod- 
nji gradom kada jedan od policajaca pronađe zmajsko jaje. Karel Čapek napisao je i odu- 

lju priču s naslovom Dašenjka ili život šteneta (kako kaže u podnaslovu - za djecu napi- 
sao, nacrtao, snimio i osobno iskusio, 1933.). Riječ je o rođenju i djetinjstvu malene foks- 
terijerke. Na zabavan i duhovit način pisac govori o tome kako je Dašenjka učila hodati, 
jesti, igrati se, kako je polako osvajala prostor u kući gdje se okotila. Nije ukućanima baš 
uvijek zabavno s malenim psićem, a čak ni posjetiteljima. Međutim, Dašenjka je svejedno 
osvojila svoje gospodare. Iz ove knjige može se puno naučiti o prirodi pasa i njihovim 
sklonostima. Čapek koristi priliku da u priču o Dašenjki uplete i neke bajkovite priče o 
prvim psima, o nastanku njihove privrženosti ljudima, o tome zašto psi vole zakapati 
kosti i loviti svoj rep. Kako bi pokazao da je Dašenjka zaista postojala, knjiga je popraće- 
na njenim fotografijama i crtežima Karela Čapeka. Pripovijetke o psiću i mačkici i Dobro 
se svršilo ili debeli djedica dva su djela koja su nastala u suradnji Karela i njegova brata 
Josefa. 


Za odrasle je pisao drame (R. U. R. - Rossums Univerzal Robots, 1921.; Slučaj Makro- 
pulos, 1922.; Adam Stvoritelj, 1927.; Bijela bolest i Majka, 1933.), romane (Krakatit, 
1924.; Meteor, 1934.; Običan život, 1934.; Rat s daždevnjacima, 1936.); pripovijetke (Ras- 
peti na raskršću i Mučne pripovijetke, 1917.; Pripovijetke iz jednoga džepa i Pripovijetke iz 
drugoga džepa, 1929.). U drami R. U. R. smislio je riječ robot, koja je ušla u međunarodnu 
uporabu. Preveo je pjesme francuskih književnika na češki jezik i tako upoznao svoj na- 
rod s francuskim pjesništvom. U djelima za odrasle govori o životu čeških žena i muška- 
raca - posebice rudara, željezničkih činovnika, avijatičara, seljaka, sudaca, liječnika. Pred 
kraj njegova života pred granice Češke dolazi Drugi svjetski rat, pa ga zaokupljaju teme o 
borbi protiv osvajača i o teškim sudbinama nevinih ljudi. Umro je u Pragu, 25. prosinca 
1938. godine. 


kk 


Poštarska bajka je priča o dobrom poštaru Kolbabi koji svoj posao shvaća odgovorno i 
ozbiljno. Dogodi se da u poštu stigne pismo s nepotpunom adresom. Poštar Kolbaba je 
zaspao u pošti i probudio se noću. I što vidi? U pošti žive mala bića koja se inače skrivaju 
od ljudi, i igraju se pismima kao s kartama. Oni imaju posebnu sposobnost da osjete koja 
pisma su pisana s puno osjećaja i ljubavi, a koja baš i ne. Pismo s nepotpunom adresom 
puno je ljubavi, i to je dovoljan razlog da se poštar Kolbaba uputi u veliku pustolovinu. 
Kreće na put da pronađe gospođicu Maricu (na češkom, Marženku) i uruči joj pismo koje 
ona tako željno čeka. 

Ova priča govori o ljudima koji vole svoj posao, a kad je tako, onda je život puno 
veseliji, jer rado obavljamo sve svoje dužnosti. Ne bojimo se poteškoća. Sve što nas okru- 
žuje nam je vedrije i u ljepšim bojama. Jednostavno, snažniji smo. Samo po sebi je jasno 
da onda lakše zaslužimo i uspjeh. 

Priča govori i o tome koliko je ljubav važna. Poštaru Kolbabi nije teško prijeći pje- 
šice brda i doline, jer zna da netko nestrpljivo čeka da mu se uruči pismo. Netko tko je 
zaljubljen, i jako tužan. U međuvremenu, dok putuje s pismom i pješači svojom domovi- 
nom, Kolbaba počinje uočavati koliko je njegova domovina lijepa. Počinje sve više uživati 
u svom putovanju. S oduševljenjem zamjećuje prirodne ljepote i uživa u njima. Kad ne- 
kome činite dobro, uvijek i sebi činite dobro. Postajete bolji čovjek. A ako ima sve više 
dobrih ljudi, sve je manje onih drugih. Tako se dobrota višestruko vraća. 


Poštarska bajka je i vrlo duhovita. Poštar Kolbaba nije običan čovjek. To znači da 
ponekad govori na smiješan način, da se pomalo smiješno ponaša u nekim situacijama. 
Tako je i s nekim drugim likovima ove priče, primjerice s vozačem Francekom (Františe- 
kom). Najbolji pisci su oni koji uspijevaju govoriti i o tužnim i o smiješnim stvarima na 
zanimljiv način. 


Sve nam to poručuje Karel Čapek ovom lijepom pričom! 


dr. sc. Diana Zalar 

Prije čitanja... 


Na portalu e-Lektire za ovo djelo pripremili smo 
videomamac i audiomamac. Pogledajte ih ili poslu- 
šajte! 


Koje ste bajke dosad čitali? O kome su govorile? 
Razmislite, o kome bi još neka bajka mogla govoriti? 


Pročitajte prvu rečenicu ove bajke. O kome ova bajka 
govori? 


Kakvo je zanimanje poštar? Što poštari rade? 
Koja još zanimanja poznajete? 


Radnja ove bajke zbiva se u Češkoj. Što znate o toj 
zemlji? 

Poštarska bajka 


Pitam se - kad već mogu postojati bajke o svakojakim ljudskim zvanjima i zanimanjima, 
kao što su one o kraljevima, prinčevima i lopovima, pastirima, vitezovima i čarobnjaci- 
ma, divovima, drvosječama i vodenjacima, zašto ne bi mogla postojati i bajka o poštaru? 
Uostalom, poštanski ured je gotovo poput nekakvog ukletog mjesta, prepun raznih napi- 
sa poput: - Pušenje zabranjeno! - ili - Nije dozvoljeno uvoditi pse! - i još mnogo drugih 
upozorenja - kažem vam, toliko uredaba i zabrana u svojim komorama nemaju niti ča- 
robnjaci niti zmajevi. Već se iz toga može vidjeti da je pošta tajanstveno i moćno mjesto! 
Ali, djeco, što mislite, je li netko ikad saznao što se zbiva u pošti noću, kada je zatvorena? 
Joj, pa to bismo htjeli vidjeti! Pa evo, jedan gospodin - da znate, bio je to gospodin Kol- 
baba, po zanimanju poštar i listonoša - u to se doista uvjerio i ispričao to ostalim listo- 
nošama i poštarima, i oni su to pričali dalje, sve dok nije došlo do mene, a ja nisam tako 
sebičan da bih to zadržao samo za sebe. Tako izlazim s tim na vidjelo, i - već priča poči- 
nje! 

Dakle, tom gospodinu Kolbabi, po zanimanju listonoši i poštaru, pomalo je dosadio 
njegov poštarski zanat: kaže kako se jedan listonoša nahoda, natrči, navozi, najuri, naga- 
nja i nagaca, i kako navodno dan za danom mora napraviti dvadeset i devet tisuća sedam 
stotina i trideset pet koraka, u koje je uključeno osam tisuća i dvije stotine četrdeset i 
devet stepenica gore-dolje, i kako su ta pisma, koja raznosi, uglavnom same tiskanice i 
računi i druge bezvezarije koje nikome ne pričinjavaju nikakvo veselje, i još kaže da je 
poštanski ured jedno neveselo i dosadno mjesto, u kojem se nikakve priče ne dešavaju. 
Tako i tome slično žalio se gospodin Kolbaba na svoje poštarsko zanimanje. A jednom je 
jako tužan sjedio u pošti kraj peći i zaspao, a da nije niti opazio da je već šest sati. Ali, kad 
je odbio šesti sat, ostali poštari i listonoše su otišli i zatvorili poštu, a gospodin Kolbaba 
je ostao zaključan i spavao. 


Moglo je biti negdje oko ponoći, kada ga je probudilo nekakvo šuškanje, kao da miševi 
tapkaju po podu. 

- Vidi, vidi - pomislio je gospodin Kolbaba - ovdje imamo miševe, trebali bismo 
postaviti mišolovku. 

I dok je tako tražio miševe, vidio je da to uopće nisu miševi, već poštanski patuljci. 
To su vam maleni i bradati čovječuljci otprilike veličine patuljaste kokoši Katice ili vjeve- 

rice, ili šumskog zeca, tako nekako; a na glavama imaju poštarske kape kao pravi poštari 
i nose pelerine poput pravih listonoša. 

—- Oh, Bože - reče gospodin Kolbaba, ali više nije ispustio niti glasa niti riječi, šutio 
je kao zaliven da ih ne bi preplašio. 

I gle, jedan poštarski patuljak preslagivao je pisma koja je gospodin Kolbaba trebao 
ujutro raznositi, drugi je razvrstavao poštu, treći je vagao paketiće i lijepio na njih cedu- 
ljice, četvrti je gunđao kako kutija nije zavezana prema propisu, peti je sjedio iza šaltera i 
prebrojavao novce kao što to čine poštanski službenici. 

- Baš sam to i mislio - gunđao je taj patuljak - ovdje se poštanski službenik ponov- 
no preračunao za jednu lipu, moram mu to ispraviti. 

Šesti je čovječuljak sjedio kraj telegrafskog uređaja! i tipkao na njemu brzojav, ne- 
kako ovako: ... kuckuc... kuc... kuc... kuckuckuc... kuc... Ali gospodin Kolbaba je razumio 
što to brzojavlja, običnim riječima to bi bilo: 

- Halo, ministarstvo pošta? Ovdje poštanski patuljak broj sto trideset i jedan. Jav- 
ljam da je sve u redu. Stop. Kolega patuljak Brljobrk ima napadaj kašlja, javio je da je bo- 
lestan, nije došao raditi. Stop. Bok. Stop. 


- Ovdje je pismo za grad Bambolimbonandu u Kraljevstvu kanibalskom - oglasio se 
sedmi patuljak. 


- Gdje je to? 
- To je u pravcu Benešova? - rekao je osmi čovječuljak. 


- Dopiši tamo, kolega, Kraljevstvo kanibalsko, željeznička postaja Donji Trebizon, 
posljednja pošta Mačji Gradec. Zračnom poštom. Eto, gotovi smo. Što mislite, gospodo, 
da sad malo zaigramo na karte? 


- Zašto ne? - reče prvi patuljak i odbroji trideset i dva pisma. - Eto, ovdje su nam 
karte pa možemo početi. 


Drugi je patuljak uzeo ta pisma i promiješao ih. 

- Predižem - rekao je prvi nestaško. 

- Onda dijeli - reče drugi. 

— Ah, ah - žalio se treći - stvarno sam dobio lošu kartu! 

- Izlazim - rekao je četvrti i bacio pisma na stol. 

- Ja sam jači - odgovori peti i stavi svoje pismo na prethodno. 


- Stari, ti si za mene preslab - rekao je šesti i bacio svoje pismo. 


1 Starinski sustav za brzo prenošenje tekstualnih poruka na daljinu. Izumio ga je američki izumitelj i slikar 
S. F. B. Morse 1837. godine, koji je razvio i poseban sustav za odašiljanje slova kao kombinacije točaka i 
crtica (Morseova abeceda). Točka se prenosila kratkim, a crtica duljim prekidom strujnoga toka s pomoću 
tipkala, jer tadašnja tehnologija nije na drugi način mogla prenositi informacije. 


2 Benešov - gradić u središnjoj Češkoj, nedaleko Praga. 

- Oho - dodao je sedmi - pa ja imam još jaču kartu. 


- A ja imam asa aduta - povikne osmi i baci svoje pismo na ostala. 


To, djeco, gospodin Kolbaba više nije mogao izdržati, pa se oglasio: 

—- Ne bih vas volio ometati, gospodo patuljci, ali kakve vi to karte imate? 

- A, gospodine Kolbaba - reče prvi patuljak - mi vas nismo, gospodine Kolbaba, 
htjeli buditi, ali kad ste se već probudili, zaigrajte s nama. Mi, naime, igramo najobičniji 
marijaš! 

Gospodinu Kolbabi nije trebalo dvaput reći i brzo je sjeo među patuljke. 

- Tako, ovdje su vam karte - rekao je drugi patuljak i dade mu nekoliko pisama - 
pa možemo početi. 

Gospodin Kolbaba gledao je pisma koja su mu stavili u ruke i rekao: 

- Nemojte mi uzeti za zlo, gospodo patuljci, ali ja u ruci nemam nikakve karte, 
imam samo neisporučena pisma. 

- No, stvarno - odgovori treći čovječuljak - to su naše karte za kartanje. 

- Hm - reče gospodin Kolbaba - nemojte se ljutiti, gospodo, ali igraće karte moraju 
početi od sedmice i osmice, zatim devetke i desetke, pa dečka i dame, sve do kralja, a naj- 
jači je as. Ali, ovdje u ovim pismima uopće toga nema. 

- A to se jako varate, gospodine Kolbaba - reče četvrti muškarčić - da znate, svako 
ovo pismo vrijedi više ili manje, već prema tome što je u njemu napisano. 

- Najslabija karta - tumačio je prvi vragolan - takozvana sedmica ili šuster, to su 
pisma u kojima ljudi sami sebi nešto lažu ili se pretvaraju. 

- Druga slaba karta je osmica - nastavio je drugi folirant - a to su pisma koja ljudi 
pišu samo zbog potrebe i obveze. 

- Treća slaba karta je devetka - odgovorio je na to treći mališan - a to su pisma ko- 
ja ljudi pišu samo iz ljubaznosti. 

- Prva jača karta je desetka - rekao je četvrti - to su pisma u kojima ljudi pišu ne- 
što zanimljivo i novo. 

- Druga jača karta je dečko - ispričao je peti - to su pisma koja ljudi šalju kada žele 
nekoga razveseliti. 

- Treća jaka karta je dama ili baba - rekao je šesti - a to su pisma koja dobri prija- 
telji šalju jedni drugima. 

- Četvrta velika karta zove se kralj - dodao je sedmi - a to je pismo koje je napisa- 
no iz ljubavi. 

- Aona najjača karta iliti as - napomenuo je osmi starčić - to je pismo kojim čovjek 
daje nekomu cijelo svoje srce. To je karta koja prebija ili nadjačava sve ostale. Da znate, 

gospodine Kolbaba, takvo se pismo nađe kada mama piše svom djetetu ili kad netko piše 
nekomu kojega voli više od sebe sama. 


- Aha - rekao je gospodin Kolbaba - ali sada bih volio znati kako raspoznajete što 
je u tim pismima napisano. Ne bih baš volio čuti, gospodo, da ih otvarate i čitate. To se ne 
smije, ljudi moji, jer tako biste narušili propis o tajni pošiljaka, i ja bih vas, nažalost, mo- 
rao prijaviti policiji. Muke mu poštarske, to je veliki grijeh, da netko otvori pismo koje 
mu ne pripada! 

- To mi, gospodine Kolbaba, također znamo - rekao je prvi vragolan - ali mi, stari 
moj, mi dodirom kroz zatvorenu kovertu otkrivamo što se u tom pismu nalazi. Ravnodu- 
šna pisma hladna su na dodir, ali - što je više ljubavi, to su pisma toplija! 

- A kad mi, patuljci, zatvoreno pismo sebi stavimo na čelo - dodao je drugi - mo- 
žemo vam reći od riječi do riječi što je u njemu napisano. 

- To je onda druga stvar - reče gospodin Kolbaba - ali, kad smo već tu svi na oku- 
pu, želio bih vas nešto upitati. Ne bih vas, gospodo, htio uvrijediti... 

- Kad ste vi u pitanju, gospodine Kolbaba - odgovorio je treći patuljak - vi možete 
pitati što god želite. 

- Ja bih volio znati - rekao je gospodin Kolbaba - što zapravo patuljci jedu? 

- Svašta - kazao je četvrti vragolan - mi patuljci koji živimo u raznim uredima živi- 
mo kao žohari od onoga što vi ljudi nadrobite, dakle od mrvica kruha ili od komadića že- 
mljice. Da znate, gospodine Kolbaba, nema puno toga što vama ljudima ispadne iz ustiju. 

- Ali, nama, poštanskim patuljcima — rekao je peti patuljak - i nije tako loše! Mi si 
kuhamo telegrafske vrpce? kao rezance i zamastimo ih poštanskim ljepilom, ali to mora 
biti ljepilo na bazi šećera. 

- Ili ližemo poštanske marke - primijetio je šesti - što je dobro, ali nam se zbog to- 
ga jako lijepi brada. 

- Ali najviše papamo mrvice - ispričao je sedmi patuljak - jer znate, gospodine 
Kolbaba, zbog toga se u uredskim prostorijama tako rijetko mete pod, kako bi nama os- 
tale nekakve mrvice. 

- A ako smijem biti tako smio - ispitivao je dalje gospodin Kolbaba - gdje vi tu za- 
pravo spavate? 

- To vam, gospodine Kolbaba, nećemo reći - rekao je osmi starčić - jer kad bi ljudi 
znali gdje mi patuljci živimo, onda bi nas od tamo izbacili. Nipošto to ne smijete znati! 

- Pa kad mi to nećete reći, onda neka vam bude - mislio je gospodin Kolbaba - ali 
ja ću već pripaziti kamo odlazite na počinak. 

I ponovno sjedne kraj peći, kako bi budno motrio. Ali čim se ugodno smjestio, već 
su mu se oči počele sklapati, i prije nego što bi se stiglo nabrojiti do pet, gospodin Kolba- 
ba je zadrijemao i spavao je kao top sve do samoga jutra. 





3 Telegrafski znakovi, crtice i točkice Morseove abecede, ispisivali su se na papirnate vrpce. 

Dakle, to što je tada vidio, gospodin poštar Kolbaba nije nikome rekao, jer, kao što 
znate, u pošti se zapravo ne smije prespavati. Jedino što od tog doba više nije mrzio raz- 
nositi pisma ljudima. 

—- Ovo pismo - govorio je sebi - nekako je mlako, ali zato ovo drugo odmah grije, 
kako je toplo, to bi moglo biti pismo od neke majčice! 

Jednom je tako na pošti razvrstavao pisma koje je izvadio iz poštanskog sandučića 
kako bi ih raznosio ljudima. 

- Vidi, vidi - rekao je odjednom - ovo je pismo u zalijepljenoj koverti, ali na njoj 
nema ni adrese, ni marke. 

- Ah - reče gospodin upravitelj pošte - vjerojatno je opet netko bacio u sandučić 
pismo bez adrese. 

Upravo tada je u pošti bio i jedan gospodin koji je htio poslati svojoj mami prepo- 
ručeno pismo, i taj je gospodin to čuo i rekao: 

- No, to mora biti neka budala, smušenjak, tupan, blesan, niškoristi, glupan i maj- 
mun koji šalje pismo i na njemu ne napiše adresu. 

— Ma ne - reče gospodin upravitelj pošte - takvih se pisama, gospodine, godišnje 
nađe čitava gomila. Vi ne biste vjerovali, gospodine, kako su ljudi rastreseni! Napišu pis- 
mo, gospodine, a onda brže-bolje trče na poštu i zaborave, gospodine, pogledati, jesu li 
napisali adresu. Da, da, gospodine, to se dešava češće nego što vi mislite. - Ostavimo ih 
na pošti, gospodine - reče upravitelj pošte - jer ih ne možemo, gospodine, uručiti. 

Gospodin Kolbaba je za to vrijeme okretao u ruci pismo bez adrese i uzviknuo: 

- Gospodine upravitelju pošte, ovo je pismo tako toplo, u njemu je sigurno napisa- 
no nešto iskreno! Ja mislim da bi se to pismo trebalo odmah uručiti onomu kome pripa- 
da. 

- Kada na njemu nije napisana adresa, onda to ne ide i gotovo - dometnuo je gos- 
podin upravitelj pošte. 

- Onda biste ga bar mogli otvoriti - savjetovao ga je onaj nepoznati gospodin - i 
pogledati tko ga šalje. 

- To ne ide, gospodine - reče gospodin upravitelj pošte strogo - jer bi to, gospodi- 
ne, bilo kršenje propisa o poštanskoj tajni, a to se ne smije. 

I time je za njega stvar bila riješena. 

Ali, kada je onaj nepoznati čovjek otišao, gospodin Kolbaba se obratio gospodinu 
upravitelju pošte: 

- Ako smijem biti tako slobodan, gospodine upravitelju pošte, o ovom pismu bi nas 
vjerojatno mogao savjetovati neki od gospode poštanskih patuljaka. 

I onda je ispričao kako je jednom u noći vidio uredske vragolane kako rade i kako ti 
patuljci znaju čitati pisma bez da ih otvore. 


Gospodin upravitelj se zamislio i onda rekao: 

- Dakle, to bi se moglo. Onda to probajte, gospodine Kolbaba, a ako nam taj gospo- 
din patuljak kaže što u tom zatvorenom pismu piše, znat ćemo, dakle, i komu ono pripa- 
da! 


I tako je te noći gospodin Kolbaba ostao zaključan u pošti i čekao. Mogla je već biti ponoć 
kada je čuo nekakvo tapkanje ... tapa... tap... tap..., kao kad miševi trče, a onda je ponovno 
vidio patuljke kako razvrstavaju pisma, važu pošiljke, broje novce i otkucavaju brzojave. 
I kada su već bili sa svime gotovi, sjeli su na pod i igrali s pismima marijaš. 

U tom se trenutku oglasio gospodin Kolbaba: 

- Dobra večer, gospodo patuljci! 

- A, to je gospodin Kolbaba - rekao je najstariji vragolan - hajde s nama zaigrajte 
na karte! 

Gospodinu Kolbabi nije trebalo dvaput reći, pa je sjeo s njima na pod. 

- Izlazim - rekao je prvi patuljak i stavio je svoju kartu na pod. 

- Jači sam - kazao je drugi. 

- Dajem kontru - govorio je treći. 

Tada je došao red na gospodina Kolbabu, a on je stavio ono zatvoreno pismo bez 
adrese na tri ostala. 


- Pobijedili ste, gospodine Kolbaba - rekao je prvi vražić - jer imate najjaču kartu 
ili asa srca. 


- Ako smijem biti tako slobodan - odgovori gospodin Kolbaba - ali jeste li uistinu 
sigurni da je to toliko jaka karta? 

—- Kako da to ne prepoznam - govorio je patuljak - to je pismo koje je mladić napi- 
sao djevojci koju voli više od sebe samoga. 

- Meni se tako ne čini - rekao je namjerno gospodin Kolbaba. 

- Sigurno je tomu tako - odgovorio je vražić - a ako u to ne želite vjerovati, ja ću 
vam to pismo i pročitati. 

Uzeo je pismo, stavio ga na čelo, zatvorio oči i tako čitao: 

— Moja najmilija marice, hm, ovdje je pravopisna greška - rekao je patuljak - po 
pravilu bi tu trebalo biti veliko M — i nastavi - pišem ti dasam dobio mjesto šofera pa ak 
bi htjela mogli bi se vjenćat, napiši mi ak me oš uvek voliš piš brzo tvoj vjerni Francek. 

- Zahvaljujem vam, gospodine patuljče - reče gospodin Kolbaba - to sam trebao 
saznati. Puno vam hvala! 

- Nema na čemu - odgovori čovječuljak - ali, samo da znate, u tom pismu ima osam 
pravopisnih pogrešaka. Mnogo toga taj Francek u školi nije naučio! 


- Samo bih volio saznati koja je to Marica ili koji Francek — brundao je gospodin 
Kolbaba. 

- Ne mogu vam pomoći, gospodine Kolbaba - reče onaj majušni patuljak - jer to u 
pismu ne piše. 


Ujutro je gospodin Kolbaba o svemu obavijestio gospodina upravitelja pošte, da je to pis- 
mo bez adrese pisao neki vozač Francek nekoj gospođici Marici i da se taj gospodin želi 
tom gospođicom oženiti. 

- Muke mu poštarske - uzviknuo je gospodin upravitelj pošte - to je silno važno pi- 
smo, ta gospođica bi ga morala dobiti! 

- Ja bih joj pisamce osobno odnio - rekao je gospodin Kolbaba - kad bih samo znao 
kako se ta gospođica Marica preziva i u kojem gradu, u kojoj ulici i na kojem broju stanu- 
je! 

- To bi, gospodine Kolbaba, mogao svatko - reče gospodin upravitelj pošte - i zbog 
toga ne bi ni morao biti poštar. Ali ja bih jako volio da ta gospođica dobije svoje pismo! 

- Dobro, gospodine upravitelju - uzviknuo je gospodin Kolbaba - onda ću ja tu gos- 
pođicu Maricu naći, makar morao godinu dana trčati i proći cijeli svijet! 

Čim je to rekao, prebacio je poštarsku torbu s pismom i okrajkom kruha preko ra- 
mena i dao se u svijet. 


Tako je gospodin Kolbaba hodao i hodao, i svuda se raspitivao ne živi li u tom kraju 
neka gospođica Marica koja očekuje pismo od izvjesnog vozača Franceka. I tako je pro- 
hodao cijeli litomerički i lounski kraj,* i Rakovnički kotar, i Plzenski, i Domažlicki, i grad 
Pisek, i budejovicki kraj, i Preloučki i Taborski i Časlavski, i Hradečki kotar i Jičinski ko- 
tar, i boleslavski kraj; bio je u Kutnoj Hori, Litomyšlu, Trebonji, Vodnjanima, Sušici, 
Pfibramu, Kladnu i Mladoj Boleslavi, i u Voticama i u Trutnovu i u Sobotki, i u Turnovu i 
u Slanom, i u Pelhrimovu, čak i u Dobruški i u Upici, i u Hronovu i u Sedmom Chalupu, i 
na Krakorki je bio, i u Zalesi, sve u svemu, svuda se raspitivao o toj gospođici Marici. Go- 
spođica Marica, koje je u Češkoj našao, bilo je mnogo, sveukupno četrdeset i devet tisuća 
devetsto i osamdeset, ali niti jedna nije očekivala pisamce od gospodina vozača France- 
ka; neke od njih su čak i očekivale pismo od nekog gospodina vozača, ali taj se nije zvao 
Francek, već Tonko ili Ladislav ili VAclav, Josip ili Jarolim ili Lojzek ili Florijan, ili Jirka ili 
Johan ili Vavrinec, čak i Dominik i Vendelin i Erazim, samo Francek ne; a druge su gos- 
pođice Marice naravno čekale pismo od nekog gospodina Franceka, ali taj uopće nije bio 
vozač, već bravar ili narednik, stolar ili kondukter, možda prodavač boja i lakova, tape- 
tar, brijač ili krojač, ali svakako ne šofer. 


I tako je gospodin Kolbaba već hodao godinu i jedan dan, ali nije mogao uručiti pi- 
smo onoj pravoj gospođici Marici. Upoznao je mnoge stvari: vidio je sela i gradove, polja 
i šume, izlazak i zalazak sunca, povratak ševa i dolazak proljeća, sjetvu i žetvu, gljive u 
šumi i zrijanje šljiva, vidio je u Žatecu hmelj, a na Melniku vinograde, u Trebonju šarane, 





4 Nabrajaju se krajevi, gradovi i mjesta u Češkoj. 

a u Pardubicama medenjake, ali kad je marljiva potraga potrajala već godinu i jedan dan, 
sjeo je potišten kraj puta i pomislio: 
- Sad je već kasno, gospođicu Maricu vjerojatno neću niti naći! 


Bilo mu je toliko žao da je skoro zaplakao. Žalio je gospođicu Maricu jer nije dobila 
pismo od mladića koji ju je volio više od sebe sama, žalio je vozača Franceka jer njegovo 
pismo nije mogao uručiti, a žalio je i sam sebe jer je napravio toliko posla i toliko se na- 
hodao po kiši i vrućini, po milosti i nemilosti, a sve uzalud! 


I dok je tako sjedio kraj puta i tugovao, vidio je da cestom nailazi neki auto. Vozio je 
polako, otprilike šest kilometara na sat, pa je gospodin Kolbaba pomislio: 


— No, to mora biti nekakva stara krntija, kad se tako vuče. 


Ali, kad se taj auto približio, vidio je da je to, začudo, krasan osmocilindarski bu- 
gatti i da za volanom sjedi tužan vozač, a iza njega u crno odjeveni gospodin. 


Kad je tužan gospodin ugledao kraj puta zabezeknutog gospodina Kolbabu, dao je 
zaustaviti auto i rekao: 


- Dođite poštaru, povest ću vas dio puta. 


Gospodinu Kolbabi je bilo drago, jer su ga nakon dugog putovanja već boljele noge, 
sjeo je kraj tužnog, u crno odjevenog gospodina i automobil je polako i tužno krenuo. 


Kad su tako prevalili oko tri kilometra, oglasio se gospodin Kolbaba: 

- Ako smijem biti tako slobodan, gospodine, vi vjerojatno idete na pogreb, zar ne? 

- Ne idemo - rekao je potištenim glasom tužan gospodin - a zašto mislite da idemo 
na pogreb? 

- Pa - rekao je gospodin Kolbaba - jer ste vi, gospodine, tako tužni. 

- Ja sam tako žalostan - ispričao mu je grobnim glasom taj gospodin - jer moj auto 
tako sporo i žalosno vozi. 


- Pa, da - rekao je gospodin Kolbaba - a zašto ovaj krasan bugatti tako sporo i tuž- 
no vozi? 


- Jer njime upravlja tužan vozač - pričao je potišteno crni gospodin. 

— Aha - uzdahnuo je gospodin Kolbaba - a recite mi molim vas, zbog čega je gospo- 
din vozač tako tužan? 

- Jer nije dobio odgovor na pismo koje je poslao prije godinu i jedan dan - odgovo- 
rio je crni gospodin - znate, on je pisao svojoj najdražoj, ali ona mu nije odgovorila, pa 
on misli da ga ona više ne voli. 

Kad je to gospodin Kolbaba čuo, uzviknuo je: 

- Ako smijem biti tako slobodan, ne zove li se vaš gospodin vozač Francek? 

- Zove se gospodin Franjo Svoboda - odgovorio je tužan gospodin. 

- Ata gospođica se zove Marica, zar ne? - pitao je dalje gospodin Kolbaba. 


Na to se oglasio tužni vozač i žalosno uzdahnuo: 

- Gospođica Marija NovakovaA se zove ta nevjernica koja je zaboravila na moju lju- 
bav! 


—- Aha - uzviknuo je gospodin Kolbaba radosno - čovječe dragi, pa vi ste onaj ble- 
san, smušenjak, onaj tupan, onaj uvrnuti, onaj glupan, onaj šašavac, onaj niškoristi, onaj 
nespretnjaković, ona zbunjola, onaj magarac, onaj tupko, onaj bedak, onaj munjeni, onaj 
praznoglavi, onaj usporeni, ona daska, onaj majmun, ona naivčina, onaj bezveznjak, onaj 
smotani, onaj klipan, onaj tikvan, onaj folirant, onaj zafrkant, ona bundeva, onaj mulac, 
onaj ćaknuti, onaj telac, onaj zaboravni, onaj smušeni, ona budala koja nam je u poštan- 
ski sandučić ubacila pismo bez marke i adrese! A joj, drago mi je da imam tu čast upo- 
znati vas! Naravno da vam gospođica Marica nije mogla odgovoriti, kad sve do sada vaše 
pismo nije niti dobila! 

- Gdje, gdje je moje pismo? - viknuo je gospodin vozač Francek. 

—- No - reče gospodin Kolbaba - čim mi kažete gdje gospođica Marica stanuje, onda 
će to pismo, samo da znate, otputovati ravno k njoj! Moj dragi, već godinu i jedan dan 
nosim to pismo u torbi i tražim po cijelom svijetu pravu gospođicu Maricu! Mladiću zlat- 
ni, sad mi odmah i smjesta dajte adresu gospođice Marice, a ja ću otići i uručiti joj pismo. 

- Nikuda vi, gospodine poštaru, ne idete - rekao je onaj gospodin - ja ću vas odmah 
tamo odvesti! Hajde, Francek, sada daj gas, idemo gospođici Marici! 

Samo što je to izgovorio, dodao je gospodin vozač Francek gas, vozilo se trglo i sada 
vam je, ljudi, jurilo šezdeset, sedamdeset, osamdeset kilometara, stotku, sto i deset, sto i 
dvadeset, sto i pedeset, sve brže i brže, dok je motor zavijao, vijorio, jurio i pjevao od 
sreće, i crni je gospodin morao s obje ruke držati šešir kako mu ne bi odletio, a gospodin 
Kolbaba se s obje ruke držao sjedala, dok je gospodin Francek vikao: 

- Gospodine šefe, ide nam to, zar ne? Sto i osamdeset kilometara! A joj, pa mi uopće 
ne vozimo, mi letimo i kormilarimo u zraku, pogledajte, gospodine šefe, gdje smo ostavili 
cestu! Gospodine šefe, gospodine šefe, mi smo zapravo dobili krila! 

I kad su već neko vrijeme letjeli brzinom od sto i osamdeset sedam kilometara na 
sat, pojavilo se prelijepo bijelo selo - Libnatov, naravno - i gospodin vozač Francek kaže: 

- Gospodine šefe, stigli smo na odredište! 

- Onda zaustavite - rekao je crni gospodin, i auto se prizemljio na kraju tog sela. 

- Ali kako moj bugatti dobro vozi, zar ne? - raznježio se gospodin. 

- A sada biste, gospodine Kolbaba, mogli toj gospođici Marici uručiti pismo. 

— Možda - kolebao se gospodin Kolbaba - bi joj gospodin Francek radije usmeno 
priopćio što u pismu piše? Znate, pismo ima osam pravopisnih pogrešaka. 

- Što vam je - branio se gospodin Francek - ja joj se stidim pogledati u oči, jer toli- 
ko dugo od mene nije dobila nikakvo pismo. 

— A možda - dodao je zamuckujući - možda je već na mene zaboravila i više me ne 


voli. Gledajte, gospodine Kolbaba, ona stanuje u onoj kućici koja ima prozorčiće čiste kao 
suza! 

- Onda idem ja - reče gospodin Kolbaba, namjesti gubicu kao trubu i zapjeva: 

- Ide, ide gospodin poštar, ide, ide gospon poštar - pa zakorači desnom nogom 
prema kućici. 

A tamo, iza tog čistog prozorčića, sjedila je blijeda djevojka i šivala haljinu. 

- Pozdrav, bog, gospođice Marice — poviknuo je gospodin Kolbaba - zar šivate 
vjenčanicu? 

- Ma ne - odgovorila je tužno gospođica Marica - šivam haljinu za pogreb. 

—- No, no - reče suosjećajno gospodin Kolbaba - joj, joj, a joj, zaboga, muke mu poš- 
tarske, Isuse moj, valjda nije tako loše? Zar ste bolesni, gospođice? 

- Nisam bolesna - uzdahnula je gospođica Marica - ali srce će mi puknuti od žalosti 
- i pritom stavi ruku na srce. 

- Za Boga miloga - uzviknuo je gospodin Kolbaba - gospođice Marice, pričekajte 
još s tim puknućem! Ako smijem biti tako slobodan, zašto vas zapravo srce boli? 

- Jer već godinu i jedan dan - reče tiho gospođica Marija - već jedan dan i čitavu 
godinu čekam jedno pismo koje ne stiže. 

- Ništa se ne zabrinjavajte! - tješio ju je gospodin Kolbaba. - Ja već godinu dana 
nosim ovdje u torbi jedno pismo i nemam ga kome uručiti. Znate što, gospođice Marice, 
ja ću to pismo dati vama - reče i pruži joj pismo. 

Gospođica Marica još je više problijedjela. 

- Gospodine listonošo - govorila je tihim glasom - to pismo valjda ni nije za mene 
kad na njemu nema adrese! 


- Samo bacite pogled unutra - kazao je gospodin Kolbaba - i ako nije za vas, onda 
ga vratite meni i nikomu ništa. 

Gospođica Marija drhtavim je prstima otvorila pismo, i čim ga je počela čitati, ob- 
razi su joj porumenjeli. 

- Dakle - pitao je gospodin Kolbaba - hoćete li mi vratiti pismo ili ne? 

- Neću vam ga vratiti - uzdahnula je gospođica Marija, a oči joj se napune suzama 
radosnicama - gospodine poštaru, upravo sam ovo pisamce čekala godinu i jedan dan! 
Gospodine listonošo, ni sama ne znam kako da vam zahvalim! 

—- Onda ću vam ja to reći - rekao je gospodin Kolbaba - platite mi dvije kune kazne, 
jer to pismo nije imalo ni marku, razumijete li? Za Boga miloga, već godinu i jedan dan 
jurim s tim pismom kako bi pošta dobila te dvije kune naknade! 

- Lijepo zahvaljujem - reče kada je dobio te dvije kune - a na vaš odgovor, gospo- 
đice, tamo netko čeka - pritom je kimnuo glavom vozaču Franceku koji je već stajao iza 
ugla. 

I dok je gospodin Francek dobivao odgovor na svoje pismo, sjeo je gospodin Kol- 
baba uz crnog gospodina i rekao mu: 

- Godinu i jedan dan, štovani, jurio sam s tim pismom, ali isplatilo se već i samo 
zbog toga što sam sve vidio! Ovo vam je tako lijepa i krasna zemlja, bilo u Plzehu ili u 
Hoficu ili u Taboru!5 Eno, gospodin Francek se već vraća. Takva se stvar uvijek brže rje- 
šava osobno negoli pismom bez adrese! 

Gospodin Francek ništa nije govorio, samo su mu svjetlucale oči. 

- Onda, hoćemo li krenuti, gospodine šefe? - upitao je. 

— Može - odgovorio je gospodin - no najprije ćemo odvesti gospodina Kolbabu do 
pošte. 

Gospodin vozač uskočio je u auto, upalio motor i dao gas, i auto je krenuo tako 
glatko i lako kao u snu. Ubrzo je kazaljka na brzinomjeru pokazivala sto i dvadeset kilo- 
metara na sat. 


—- Ah, kako ovaj auto krasno vozi - veselio se crni gospodin - juri kao lud jer ga vozi 
sretni vozač! 


I svi su sretno doputovali - a i mi također, do kraja priče! 





5 Plzeti (izg. Plzenj) - grad u zapadnoj Češkoj, poznat po pivu; Hofice (izg. Horžice) - gradić u sjevernoj Če- 
škoj; Tdbor - grad u južnoj Češkoj. Kolbaba želi naglasiti da je obišao cijelu Češku. 

Metodički 
instrumentarij 


dr. sc. Vladimira Velički 


RAZMISLI I STVARAJ 


*_ Koje sve likove susrećemo u ovoj bajci? 


* Koji su stvarni, a koji čudesni (nestvarni) likovi? 


. Opišite kakav je posao koji radi: 


bravar, 
drvosječa, 
vozač, 
stolar, 
kondukter, 
prodavač, 
krojač? 


Koja još zanimanja poznajete? Sviđa li vam se neko od tih 
zanimanja? Zašto? 


e Pronađite u bajci koje drugo ime za poštara autor koristi. 


Poredajte događaje iz ove bajke prema vremenskom redoslijedu 
(možete pripremiti vremensku lentu, a redoslijed možete pred- 
staviti i crtežom, shemom ili usmeno): 


Poštar Kolbaba želi znati što se u pošti događa noću. 
Patuljci otkrivaju tajnu poštaru. 

Pronalazi ih nakon godinu i jedan dan. 
Poštanski patuljci razvrstavaju pisma. 

Poštar Kolbaba zaspao je u poštanskom uredu. 
Poštar Kolbaba pronalazi pismo bez adrese. 


Poštar traži vozača Franceka i Maricu. 


Nakon toga usmeno sažeto prepričajte ovu bajku pazeći na točan 
redoslijed događaja. 


Za to vam može poslužiti digitalni alat Tiki Toki: 
http://www.tiki-toki.com 


pute za rad s ovim alatom možete pronaći ovdje: 





Vremensku lentu možete napraviti i pomoću digitalnih alata, 
grafičkih editora za izradu prezentacija, infografika i postera 
n.e 

htt e-laboratorij.carnet.hr/canva 

ili Piktochart 

htt e-laboratorij.carnet.hr/piktochart-izrada-infografike- 





izvjestaja- postera-i-prezentacija/ 


Slijed događaja možete predstaviti i u govornom obliku 
(snimanjem kratkog opisa radnje prema slijedu vremena u 
kojem se odvija). 


Iz ove bajke mogli ste mnogo toga naučiti o dobroti, poštenju, 
strpljenju i upornosti. 


U njoj se mogu pronaći mnoge pouke. Razmislite koje su to 
pouke i navedite ih nekoliko (možete ih zapisati ili predstaviti 
usmeno). 


Gospodin Kolbaba kaže kako se jedan listonoša nahoda, nahoda, 
natrči, navozi, najuri, naganja, nagaca... 


Što znače te riječi? 

Pronađite još neke riječi kojima se može izreći što sve poštar 
radi. 


Pisma imaju u igri koju patuljci igraju različite vrijednosti. Koje? 
Sto mislite zašto neka pisma vrijede više, a neka manje? 


Koliko koraka napravi jedan poštar? Što mislite, koliko vi koraka 
napravite u jednome danu? 


Obratite pozornost na zadnju rečenicu ove bajke. Zašto pisac ka- 
že da su »svi sretno doputovali - a i mi također, do kraja pri- 
če!«? 


Kamo smo doputovali? Može li se pričom putovati? Zamislite i 
objasnite. 


Koji je dio priče stvaran, a koji nestvaran? Zašto? 


Najavite bajku (pisano ili usmeno) kao da najavljujete kazališnu 
predstavu, koristeći se prvim odjeljkom bajke. Možete ga proči- 
tati ili poslušati i prepričati svojim riječima. 

Nakon toga razmislite kako biste ovu bajku mogli pretvoriti u 
kazališnu predstavu. 

Što je sve potrebno da bi predstava nastala? 

Za što služe kostimi? 

Znate li što je to scenografija? 

Što rade glumci, a što redatelj? 


Kako bi mogao izgledati poster kojim biste najavili ovu 
predstavu? 


Poster možete izraditi pomoću digitalnih alata, grafičkih editora 
za 210 prezentacija, infografika i postera Canva 

htt e-laboratorij.carnet.hr/canva 

ili Piktochart 

htt e-laboratorij.carnet.hr/piktochart-izrada-infografike- 





izvjestaja- postera-i-prezentacija/ 

Svoje radove možete usporediti s radovima učenika drugih škola 
koji su također izradili postere, te usporediti vaše uratke. 


. Isto tako možete pripremiti predstavu za robotsko kazalište. Os- 
mislite pozadinu i lutke. Na nastavi informatike možete progra- 
mirati predstavu, tj. kretanje lutke. 


Više o robotskom kazalištu možete saznati ovdje: 
http://www.skole.hr/robotsko-kazaliste 


NAUČI, TO JE VAŽNO! 


Bajka je posebna vrsta priče koja govori o čudesnim događajima i u 
kojoj susrećemo čudesne likove. 

Poticaji za daljnji rad 


1. Ova je bajka privukla mnoge glumce i redatelje te su napravili 
kazališne predstave. 


Lutkarska udruga »Zagrebenci« i njezini glumci Velimir Bulović, 
Dragica Vinožganić i Dragica Vuco napravili su lutkarsku pred- 
stavu. Proučite fotografije samostalno ili u suradnji s drugim uče- 
nikom. Što mislite koji dio predstave prikazuju? Izrazite svoje 
mišljenje u pisanom obliku ili pripremite audio zapis. 

Napravite vlastitu predstavu na temelju ove bajke! 


. Patuljci kažu da igraju kartašku igru marijaš. Marijaš je francus- 
ko-njemačka kartaška igra nastala u 16. stoljeću, a u Hrvatsku 
je došla preko Mađarske. Ima svoja posebna pravila. 


Koja su pravila imali patuljci? 


Izmislite jednu svoju igru i napišite pravila za nju. 


. Tijekom svog putovanja poštar Kolbaba upoznao je mnoga mjes- 
ta. On kaže: 


»Ovo vam je tako lijepa i krasna zemlja, bilo u Plzenu ili u 
HoFicu ili u Taboru!« 


U kojoj se zemlji odvija radnja ove bajke? 


Potražite na internetu kako izgledaju gradovi koji se u priči spo- 
minju. Koliko su veliki? 


Što mislite, je li poštar Kolbaba bio u pravu? 


. Na portalu e-Lektire poslušajte zvučnu knjigu Poštarska bajka, u 
interpretaciji Nikše Marinovića. 


. Pogledajte videomamac uz njegov prijevod na hrvatski znakovni 
jezik. 
Odaberite neki dio ove bajke koji se ne pojavljuje u video- 
mamcu, i prepričajte ga drugim učenicima u razredu na 
znakovnom jeziku. Njihov je zadatak da pogode o kojem se 
dijelu bajke radi. 


dr. sc. Vladimira Velički 

Rječnik 


adut - najjača karta 


brzojav - telegram, sustav za brzo pre- 
nošenje tekstualnih poruka na daljinu 
prije pojave telefona, mobitela ili inter- 
neta, putem telegrafskih žica 
brzojavljati - slati brzojav (v.) 
bugatti - francuska marka sportskih, 
brzih i lijepih automobila 


folirant - lažljivac, varalica, osoba koja 
voli izmišljati 


hmelj - biljka povijuša, koristi se za pro- 
izvodnju piva 


kanibalski - ljudožderski 

kontra - nešto suprotno, protivno; pro- 
tunapad; kod kartanja izraz znači najavu 
da protivnik neće pobijediti 

krntija - starudija, nešto bezvrijedno, 
stari automobil 


marijaš - vrsta kartaške igre, naziv joj 
dolazi od francuske riječi mariage, že- 
nidba 


osmocilindarski - automobilski motor 
koji ima osam cilindara, valjkastih kutija 
u kojima se događa izgaranje goriva po- 
miješanog sa zrakom i pokreće se klip 
motora 


preporučeno pismo - poštanska pošilj- 
ka koja se evidentira prilikom prijema i 
uručenja; obična pisma s markom se ne 
evidentiraju 


šuster - njemačka riječ koja doslovno 
znači postolar, a preneseno označava 
nesposobnog, nespretnog čovjeka; ovdje 
nevrijednu kartu 

